Tuusulassa moni autoilija saattoi hieraista tänä aamuna silmiään: syynä oli se, että poliisin nopeusvalvontakamerat olivat saaneet pintaansa uutta väriä eli oranssia.

Ylen havaintojen perusteella ainakin kuusi peltipoliisia oli töhritty perjantaina oranssilla värillä. Kolme tolppaa sijaitsi Tuusulanväylällä Helsingin suuntaan ja kolme Hyrylän suuntaan. Osa tolpista oli maalattu kokonaan, osasta oli töhritty vain linssit.

Tieto ilkivallasta oli tavoittanut perjantaiaamuna myös poliisin liikenneturvallisuuskeskuksen johtajan, ylikomisario Dennis Pastersteinin.

– Kaikki Hyrylässä olevat uudet valvontatolpat on töhritty. Valitettavasti, Pasterstein vahvistaa.

Hänen mukaansa valvontakamerat on töhritty ilmeisesti kuluvan vuorokauden aikana, ehkä viime yönä.

– Eilen ei ainakaan ollut töhrittynä.

Varpu Helpinen / Yle

Pastersteinilta ei heru ymmärrystä tekijälle tai tekijöille.

– Sikäli on typerää tuhlata yhteiskunnan varoja tällaiseen.

– Toisaalta jos jää kiinni, voi syyllistyä vahingontekoon tai törkeään vahingontekoon. Riippuen millaista haittaa saa aikaan, Pasterstein sanoo.

Hänen mukaansa kyseiset nopeusvalvontakamerat oli jo asennettu, mutta niitä ei ollut vielä otettu käyttöön.

– Meni huti, jos joku ajatteli, että nyt ei ole valvontaa vähään aikaan. Ei olisi ollut muutenkaan, Pasterstein kuittaa.

Vastaavia tapauksia on Suomessa silloin tällöin – esimerkiksi Itä-Suomessa oli muutama vahingonteko viime talvena, hän sanoo.

– Aina kirjataan rikosilmoitus ja jos jää kiinni, tulee toimenpiteitä.

Pasterstein arvioi, että Tuusulan uudet tolpat saadaan käyttöön tulevan kesän aikana.

Tieosuuden nopeusrajoitus on 60 kilometriä tunnissa.

Lue myös:

Poliisi ehdottaa värikkäitä kameratolppia nopeusvalvontaan – "Joku kirkas tai muu väri"

Emeritusprofessori jatkaa peltipoliisien nälvimistä: "Mennyt liiallisuuksiin"

Autoliitto peltipoliiseista: Pitäisi valita, halutaanko parantaa turvallisuutta vai kerätä rahaa

Poliisi paljastaa 25 peltipoliisin kameran paikat – Kiinnijäämisen riskin pelote säilyy kuitenkin

Peltipoliisit hoikkenevat – 150 ruotsalaismallista nopeusvalvontakameraa maanteiden varsille

Peltipoliisit Suomeen tuonut poliisipäällikkö: "Suomen automaattivalvontasysteemi on vanhentunut"